钦定古今图书集成/理学汇编/文学典/第159卷 > 徐师曾文体明辩 > 《跋许教授一鹗廷对策》刘克庄
## 钦定古今图书集成/理学汇编/文学典/第159卷 > 徐师曾文体明辩 > 《跋许教授一鹗廷对策》刘克庄

友人许君孟翀奉对大廷，语直屈居第七，闻者壮之。
子曰：“言之不出，耻躬之不逮也。”君策既痛斥清臣，祖
洽他日所立，必有以愧二人之面而伏其心者。否则
天下后世将以我之所以责人者而责我，岂不甚可
畏哉！或曰：“科举之士，志于得而已。李叶之罪，不在于
少壮应程度之初，而在于老寿已贵显之后。”余观二
人仕官最久，皆磨砺新善，洗濯前非之日也。迺迷而
不复，流而忘返，终其身而后止，兹其所以为可罪欤！
昔张安国《对策》誉桧，既魁天下，大悔之后交游朱、张，
为紫岩公上客，亦安国也。蔡嶷应举时，师了翁，及贵，
欲杀了翁，亦嶷也。然则初节似文饶，未足为君喜；晚
节似安国，君可不勉之哉！